CELEX: C2004/300/69
Language: et
Date: 2004-12-04 00:00:00
Title: Kohtuasi C-437/04: Euroopa Ühenduste Komisjoni 15. oktoobri 2004. aasta hagi Belgia Kuningriigi vastu

4.12.2004   
            
            
               ET
            
            
               Euroopa Liidu Teataja
            
            
               C 300/36
            
         Euroopa Ühenduste Komisjoni 15. oktoobri 2004. aasta hagi Belgia Kuningriigi vastu
   (Kohtuasi C-437/04)
   (2004/C 300/69)
   Euroopa Ühenduste Komisjon esitas 15. oktoobril 2004 Euroopa Ühenduste Kohtusse hagi Belgia Kuningriigi vastu. Hageja esindaja on J.-F. Pasquier, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               —
            
            
               tuvastada, et kehtestades maksu, mis rikub Euroopa ühenduste fiskaalset immuunsust, on Belgia Kuningriik rikkunud Euroopa ühenduste privileegide ja immuniteetide protokolli artiklist 3 tulenevaid kohustusi;
            
         
               —
            
            
               jätta kohtukulud Belgia Kuningriigi kanda.
            
         Õiguslikud alused ja peamised argumendid
   23. juuli 1992. aasta regionaalmäärusega kehtestatud kohalik maks, millega maksustatakse Région de Bruxelles-Capitale'i territooriumile jäävad kinnisasjade kasutajad ja seal asuvate teatud kinnisasjade üle asjaõigusi omavad isikud, kujutab endast 8. aprilli 1964. aasta Euroopa ühenduste privileegide ja immuniteetide protokolli artiklis 3 ettenähtud ühenduste fiskaalse immuniteedi rikkumist. Nimetatud määrust on senise regulatsiooniga võrreldes uuendatud, lisades kasutajate maksule ka omanike maksu juhul, kui teatud pindalast suuremat kinnisasja kasutatakse majandus- või kutsetegevuses. Nagu näitavad 23. juuli 1992. aasta määruse ettevalmistamise tööd, kujutab omanike maksustamine tegelikkuses juriidilist vahendit hoidumaks kõrvale kinnistuid kasutavate teatud isikute või institutsioonide fiskaalsest immuniteedist. Just neile isikuile ja nende hulgas ühendustele langeb tegelikkuses selle maksu majanduslik koormus, mis võib tuleneda nii üürilepingutesse lisatud lepingulistest tingimustest, mille kohaselt kannavad nad kõik kinnisasjaga kaasnevad kulud ja maksud, välja arvatud juhul, kui üürileandja neile erandit võimaldab, kui ka maksu mõjust üürile. Vastavalt Euroopa Kohtu praktikale rikub immuniteedipõhimõtet iga õigusnorm, millel on ühendusele otseselt maksu kehtestamata selge mõju ja eesmärk panna ühendusele kasvõi kaudne, kuid siiski kohustuslik maksukoormus.